En fejl på en transformatorstation betyder, at 1400 husstande torsdag formiddag er uden strøm.

1400 husstande i og omkring Lønstrup mistede torsdag formiddag strømmen, da en fejl på en transformatorstation betød, at der blev udviklet røg. Nordjyllands Beredskab blev hurtigt tilkaldt, men kunne ved ankomsten ikke se flammer ved transformatoren. I stedet blev elnet-selskabet Nord Energi Net tilkaldt til at udbedre fejlen. Herfra oplyser driftsvagten klokken 11, at fejlen altså gik ud over 1400 husstande i området, som udover de fastboende er tæt belagt med sommerhuse. - Vi er ved at koble transformatorstationen ud og koble en anden ind, så de fleste bør have strøm igen indenfor 30 minutter, fortæller driftsvagten og fortsætter: - Men der er en lille gruppe omkring den ramte transformatorstation, der må vente med at få strøm, til vi har fået fejlen udbedret.